Gay@LitNet se nuwe redakteur
Neil Cochrane is op 23 Oktober 1978 op Klerksdorp gebore.
Hy verwerf die grade BA (Uitgewerswese) (cum laude), BA (Hons) (Uitgewerswese), BA (Hons) (Afrikaans) (cum laude) en MA (Afrikaans) (cum laude) aan die Universiteit van Pretoria.
Hy is tans besig met sy doktorale studie in die Afrikaanse prosa aan die Universiteit van Pretoria. Hy lewer nasionale en internasionale referate (onder meer in België, Oostenryk en Italië) en publiseer gereeld akademiese artikels in vaktydskrifte soos Stilet en Tydskrif vir Letterkunde.
Hy is tans gedeeltelik verantwoordelik vir die komponent Suid-Afrikaanse Studies aan die Adam Mickiewicz Universiteit in Poznań, Pole.
Hy is ook 'n kreatiewe skrywer. Van sy gedigte en kortverhale verskyn in diverse publikasies soos LitNet, Spilpunt, Tydskrif vir Letterkunde en versamelbundels. In November 2002 word hy die eerste skrywer om op Gay@LitNet te debuteer met die verhaal "Hy hom met die glitterball: `n Belydenis in `n pastiche".
In 2004 was hy verantwoordelik vir die saamstel en redaksionele bestuur van Die selfoon en ander verhale (2004), 'n kortverhaalbundel wat aktuele Suid-Afrikaanse kwessies belig.
In 2005 word hy uitvoerende redakteur van Lingo (www.lingo.org.za), 'n elektroniese tydskrif vir literêre vertaling befonds deur die Nederlandse Ambassade en die Arts and Culture Trust (ACT).
Sy redaksionele filosofie is oorwegend daarop gemik om populêre en literêre werke van hoogstaande gehalte te publiseer – werke wat met die beste gayliteratuur in die internasionale arena kan meeding.